
Az iskoláskorúak kábítószerhasználata szombathelyi iskolákban

Vizsgálatom célja, hogy feltérképezzem Szombathelyen iskolatípusonként a középiskolások drogfogyasztásának gyakoriságát. További célom volt, hogy feltárjam a diákok szülőkkel, barátokkal való kapcsolatának minőségét, a kábítószer fogyasztás következményeiről kialakult véleményeiket, az egyes kábítószer típusok fogyasztásának megoszlását a különböző képzésben résztvevő diákok között és a szülők jövedelmének vonatkozásában, valamint a megkérdezett diákok aggályait a büntetőjogi következmények miatt.
Kérdőíves felméréssel 155 fő 10. és 11. évfolyamra járó középiskolás diákot kérdeztem meg.
Első hipotézisemben azt feltételeztem, hogy a kábítószert fogyasztó diákok inkább a barátok támogatására számítanak problémás helyzetekben, míg a kábítószert nem fogyasztó diákok a családhoz fordulnak segítségért. Hipotézisem nem igazolódott, mivel a kábítószert fogyasztó, valamint nem fogyasztó diákok is közel azonos arányban számítanak a barátok és a család támogatására a problémás helyzetekben.
Második hipotézisemben azt feltételeztem, hogy nem befolyásoló tényező a szerfogyasztás során az illegalitás, sokkal inkább a „tiltott gyümölcs a legédesebb” elv érvényesül. Ez a hipotézisem sem teljesült, mivel a megkérdezett diákok tisztában vannak a kábítószerek illegalitásával, amely ugyan nem befolyásolja őket a szerfogyasztásban, de ennek ellenére nem a törvényszegés a fő céljuk.
Első kutatói kérdésem kapcsán arra kerestem a választ, hogy miként vélekednek a szerhasználó diákok a szerhasználatuk következményeiről. Megállapítottam, hogy nincs összefüggés a kábítószerfogyasztás, és az ehhez kapcsolódó negatív érzések között, ugyanis a megkérdezett diákok nagy részét foglalkoztatják a fogyasztás káros hatásai, a függőség kialakulása.
Az utolsó kettő kutatói kérdésem pedig arra irányult, hogy befolyásolja-e a használt szerek típusát a szerhasználó szüleinek jövedelme, illetve az iskolai képzés jellege. Megállapítottam, a dizájner drogok, valamint a hagyományos szerek is egyaránt megjelennek a különböző képzésben résztvevő diákoknál, a szülők jövedelme pedig nem befolyásolja gyermekük szerhasználatát.
Kutatási eredményeim alapján megállapítható, hogy a drogprevenciós programok tervezésekor kiemelt fontosságot kell tulajdonítani a szakiskolai tanulókra irányuló intervencióknak, illetve iskolatípustól függetlenül érdemes – különösen a dizájnerdrogok vonatkozásában – az ismeretek hiányosságaiból eredő problémák kiküszöbölésére koncentrálni. 



